Siku rin'wana Rhulani o ehleketa ku vhakachela hahani wa yena. U ve a famba ku ringana vhiki hinkwaro. Leswi kungahatiweke hi vahariva va yena a a nga swi tivi mbuyangwana. Exikarhi ka vhiki loko Magazini a nga si vuya entirhweni, vahariva va Rhulani va vitane Solani leswaku a va endzela, ku ri rhengu ra leswaku a ta ta vonana na Magazini, Rhulani xa ha ye kwalomo. Solani a a tsake ngopfu hi hungu leri. Riendzo ra kona a a ri lomberile na buruku leri va nge i xitireche. Phela a a byeriwe leswaku u fanele ku titshunetatshuneta eka Magazini leswaku a ta kala a n'wi phasa. Buruku leri a a ri lombile, hambileswi va nge ra tsanyuka loko u ri ambala, tsanyukele ra kona a a ri nyumisa. A swi lo tlangandla, erivaleni leswaku a ku nga ri sayizi ya yena. Leswo tsanyuka ri helela ri kala ri sala hi tinjara leti ri nga rhungiwa hi tona. Leswi a ri n'wi manyise xiswona, loko a lo kumana na mpfula ku hluvula rona a wu ta va ntirho lowukulu. A a nga ta swi kota ku tihluvula hi yexe, a a ta ka a vitana mana wakwe a ta n'wi hluvula.